A Pannon Egyetem Üzemi Tanácsának

ÜGYRENDJE
 
 
1. Általános rendelkezések
 
1.1. Az Ügyrend az elfogadás napján lép hatályba és határozatlan ideig érvényes. Módosítására az Üzemi Tanács jogosult. 
 
1.2. Az Üzemi Tanács: 
neve:  		Pannon Egyetem Üzemi Tanács (továbbiakban: ÜT) 
címe: 		8200 Veszprém, Egyetem u. 10. 
postacíme: 	H-8210  Pf. 1158.
telefonszáma: 	88/ 624-00/6428
e-mail:		uzemitanacs@uni-pannon.hu
bélyegző: 	a körbélyegző felső ívén a felirat: Pannon Egyetem Üzemi Tanács
az alsó ívén a felirat: Veszprém
 
1.3. Az Ügyrend a Munka Törvénykönyvéről szóló 2012. évi I. törvény (továbbiakban: Mt.) vonatkozó előírásai alapján készült. Az ügyrendben nem szabályozott kérdésekben az Mt. rendelkezései az irányadóak.
 
1.4. A részvételi jogokat a Pannon Egyetemmel, mint munkáltatóval munkavállalói jogviszonyban álló munkavállalók közössége nevében az általuk közvetlenül választott ÜT gyakorolja. Az Ügyrend elsődleges célja, hogy kereteket és szabályokat biztosítson ahhoz, hogy az egyetem munkavállalói az ÜT közvetítésével a megfelelő információk birtokában véleményt tudjanak nyilvánítani, illetve a törvényben biztosított esetekben a közös döntési jogukat tudják gyakorolni a szociális és a gazdasági érdekeiket érintő vezetői döntéseknél. 
 
1.5. Az Üzemi Tanács tagjainak, tisztségviselőinek és póttagjainak névsorát az Ügyrend 1. sz. melléklete (Az Üzemi Tanács tagjai) tartalmazza. A tagok névsorát tartalmazó mellékleten az Üzemi Tanács személyi összetételében és a tisztségviselők megbízatásában bekövetkezett változásokat az ÜT adminisztrátora 8 napon belül átvezeti.
 

2. Az Üzemi Tanács és tisztségviselői választásának és visszahívásának szabályai
 
2.1. Az ÜT megbízatása 5 évre szól. 
 
2.2. Megszűnik az ÜT megbízatása: 
 
a)	a munkáltató jogutód nélkül megszűnik,
b)	az Mt. 236. § (2) bekezdésében meghatározott feltétel (Önállónak minősül a munkáltató telephelye, ha vezetője az Üzemi Tanácsot megillető egyes részvételi jogok tekintetében jogkörrel rendelkezik.) megszűnik,
c)	megbízatási ideje lejárt,
d)	lemond,
e)	visszahívják,
f)	tagjainak száma több mint egyharmaddal csökkent,
g)	a munkavállalók létszáma ötven fő alá vagy legalább kétharmaddal csökkent,
h)	a bíróság a választás eredményét megsemmisíti, továbbá
i)	törvényben meghatározott egyéb esetben.
 

2.3. Ha az ÜT megbízatása a 2.2. b), c) ,f), g) pontjaiban felsorolt okok miatt szűnik meg, 3 hónapon belül rendkívüli választást kell tartani.
2.4. Az ÜT tagjainak megbízatása megszűnik: 
 
a) lemondással,
b) visszahívással,
c) cselekvőképességének elvesztésével
e) ha a munkáltató vezetőjének közeli hozzátartozójává válik, 
f) az ÜT megszűnésével, 
g) a munkavállalói jogviszonya megszűnésével,
h) az Mt. a 255. § a) vagy c) pontjában foglalt feltétel bekövetkeztével. 
 
2.5. Ha az ÜT tagjának megbízatása a 2.4. f) pont kivételével bármilyen oknál fogva megszűnik, helyét a Mt-ben meghatározott szabályok szerint az ÜT egy póttagja tölti be. Póttag hiányában az ÜT tagjainak pótlására időközi választást lehet tartani. Az időközi választásra a rendes választás szabályait kell megfelelően alkalmazni. Az időközi választáson megszerzett mandátum addig tart, amíg a többi üzemi tanácstag mandátuma. A választást a 2.7–2.8. pontnak megfelelően alakított választási bizottság bonyolítja le.
 
2.6. Az ÜT, illetve ÜT-tag visszahívására irányuló kezdeményezés írásban történhet. A visszahívásról döntő szavazás kiírásához a munkavállalók 30 százalékának aláírása szükséges. Az aláírási íven fel kell tüntetni a kezdeményezés indokát és az aláírások azonosíthatósága érdekében az aláírók személyi igazolványának számát. 
 
2.7. Az ÜT-választás vagy -visszahívás lebonyolítására az ÜT a munkavállalók közül legalább 3 fős választási bizottságot hoz létre, úgy, hogy abban a szakszervezetek és a nem szervezett dolgozók is képviselve legyenek. Az ÜT tagja nem vehet részt a bizottság munkájában.
 
2.8. A választási bizottság feladata a jelölés és a választás törvényes lebonyolítása. A választási bizottság saját tagjai közül elnököt választ. A bizottság mandátuma az eredményes választást követően az új ÜT alakuló üléséig tart. 
 
2.9. Az ÜT a megválasztását követő 15 napon belül összeül. Az ÜT első ülésén - tagjai közül - elnököt (és elnökhelyettest) választ. A tanács első ülését az elnök megválasztásáig a választási bizottság elnöke vezeti. Az elnök és helyetteseinek személyére a tanács tagjai tesznek javaslatot. Az ÜT az elnökhelyettes(ek) megválasztását későbbi ülésére elhalaszthatja. 
 
2.10. Az elnök és az elnökhelyettes(ek) megválasztása titkos szavazással történik, megválasztásukhoz az összes tanácstag több mint felének támogató szavazata kell.
 
2.11. Az elnök és az elnökhelyettesek tisztségéből történő visszahívását a tanács tagjai kezdeményezhetik. A visszahívás akkor eredményes, ha az ÜT tagjainak legalább kétharmada erre szavazott. A szavazás titkosan történik.

2.12. Ha az elnök és az elnökhelyettes megbízatása bármilyen oknál fogva megszűnik, a tanács következő ülésén újat kell választani.
 
 
3. Az ÜT működésének szabályai
 
3.1. Az ÜT üléseinek rendje
 
3.1.1. Az ÜT üléseit szükség szerint, de a tanév során legalább fél évente tartja.
 
3.1.2. Az ÜT ülésén a tagok személyesen vagy online módon vehetnek részt. 
 
3.1.3. Az ÜT üléseit az elnök, távollétében (vagy akadályoztatása esetén) helyettesei közül az általa megbízott helyettese hívja össze.
 
3.1.4. Rendkívüli ülést kell összehívni minden olyan esetben, ha ezt
az ÜT tagja,
a munkáltató,
a munkavállalók 20 %-a (aláírásával),
a reprezentatív szakszervezet(ek) Szakszervezeti Bizottsága (SZB)
az ok megjelölésével írásban kezdeményezi.

Kötelező rendkívüli ülés összehívása 8 munkanapon belül, ha a munkáltató az ÜT tagjának más munkahelyre történő beosztását vagy munkaviszonyának rendes felmondással történő megszüntetését kezdeményezi. 3 munkanapon belül kell összehívni a rendkívüli ülést, ha a munkáltató az ÜT tagjának munkaviszonyát rendkívüli felmondással kívánja megszüntetni.

3.1.5. Az ÜT tagjait az ülés napirendjéről 5 munkanappal korábban kell értesíteni, a napirendi pontok írásos anyagait mellékelve. Ez a szabály nem vonatkozik a rendkívüli ülésre.
 
3.1.6. A tanács napirendjére javaslatot a 3.1.4. pontban felsorolt személyek vagy testületek tehetnek.
Az ÜT üléseit az elnök vagy az általa megbízott helyettese vezeti. A tanácsülésen új napirendi pont tárgyalásához a tanács jelenlévő tagjai kétharmadának szavazata szükséges.

3.1.7. Az ÜT ülésein a tagok és - tanácskozási joggal - a meghívottak vesznek részt. Az állandó meghívottak személyéről a testület jogosult dönteni, az egyes ülésekre történő meghívásokról az elnök dönt. A zárt ülésről szóló szavazást bármely tag kezdeményezheti, elrendeléséhez a jelenlévők több mint 50 %-ának igenlő szavazata szükséges. 
 
3.1.8. Zárt ülést kell tartani: 
– a munkáltató kérésére, vagy 
– ha a tárgyalt téma adatainak nyilvánosságra kerülése sértené a munkáltató jogos gazdasági érdekeit, vagy
– a munkavállaló személyiségi jogainak védelme miatt indokolt vagy 
– a GDPR szabályok betartása miatt szükséges.

3.2. A határozathozatal rendje
 
3.2.1. Az ÜT akkor határozatképes, ha ülésén a tagoknak több mint a fele részt vesz. Ha a tanács ülése határozatképtelenség miatt elmarad, az ülést 5 munkanapon belül újra össze kell hívni.
 
3.2.2. Amennyiben az ellen egyetlen tag sem tiltakozik, úgy az ÜT ülés megtartása nélkül, írásban (e-mail) is élhet véleményezési jogával. Ebben az esetben az elnök a javasolt határozat, állásfoglalás vagy nyilatkozat tervezetet köteles a tagok részére azonos időben megküldeni, a megadott időpontig beérkezett szavazatokat összesíteni. 
 
Az írásbeli szavazás eredményéről és a határozathozatalról, állásfoglalásról vagy nyilatkozatról, valamint annak keltéről a tagokat az utolsó szavazat beérkezését - illetve a szavazat eljuttatására nyitva álló határidő leteltét - követő 3 munkanapon belül az elnök írásban tájékoztatja. 
A meghozott határozatot, állásfoglalást vagy nyilatkozatot a soron következő ÜT ülés jegyzőkönyvében rögzíteni kell. 
 
3.2.3. Az ÜT határozatait általában szótöbbséggel hozza.
Szavazategyenlőség esetén az elnök szavazata dönt. Ettől eltérően az Ügyrend elfogadásához vagy módosításához, illetve azokban az esetekben, ha az ÜT az együttdöntési jogát gyakorolja, az összes tanácstag több mint felének támogató szavazata kell. 
 
3.2.4. Az ÜT döntéseit általában nyílt szavazással hozza. Titkos szavazással kell azonban dönteni az elnök és helyetteseinek megválasztásáról, illetve visszahívásáról, valamint minden olyan esetben, ha a tagok kezdeményezése alapján a tanács ezt szótöbbséggel elrendeli.

3.3. Az ÜT üléseinek dokumentálása
 
3.3.1. Az ÜT üléseiről emlékeztetőt kell készíteni.
 
3.3.2. Ha az ÜT közös döntési jogkörébe tartozó kérdést tárgyal, az ülésről jegyzőkönyvet (hangfelvételt) kell készíteni.
 
3.3.3. Az ÜT határozatait, állásfoglalásait és nyilatkozatait minden esetben írásba kell foglalni.
 
3.3.4. Az ülésekről készült dokumentumokat, valamint az írásos előterjesztéseket legalább 6 évig meg kell őrizni. Későbbi megsemmisítésükről az ÜT dönt. A választásról szóló jegyzőkönyvet, amelyet a választási bizottságtól vesz át a tanács, köteles a következő választásig megőrizni.
 
3.3.5. Az ülésekről készült jegyzőkönyvek bizalmasak. Azokat nyilvánosságra hozni, vagy a tanács tagjain kívül mások számára is hozzáférhetővé tenni csak a testület hozzájárulásával lehet.
 

4. Az ÜT jogosítványainak gyakorlása
 
4.1. Az ÜT a törvényekben, illetve az egyetem Üzemi Megállapodásában biztosított jogosítványait a testületi ülésein gyakorolja. Döntési, közös döntési jogainak gyakorlását nem ruházhatja át tagjára vagy tisztségviselőjére. Ugyanez a szabály vonatkozik az ÜT tagjainak az Üzemi Megállapodásban biztosított munkajogi védelem gyakorlására is. A jogok a tanácsot, mint testületet illetik meg, ezért elnökére vagy egyes tagjaira ezek nem ruházhatók át. A jogkörbe tartozó kérdésekben a tanács nevében nem dönthet, nem foglalhat állást és nem véleményezhet az elnök, még sürgős esetekben sem.
 
4.2. Az ÜT a vélemény-nyilvánítási jogát akként gyakorolja, hogy a munkáltatói intézkedések, illetve szabályzatok tervezetét az ÜT ülésén megvitatja, a tagok véleményét archíválja és az összefoglaló véleményt szükség esetén továbbítja a munkáltatónak.
 
4.3. Az ÜT munkáját éves munkaterv alapján végzi. A következő időszak munkatervét az érvényben lévő munkaterv lejártának időpontjáig kell elfogadni. A tanács évente, és mandátumának lejárta előtt értékeli a testület munkáját.
 
4.4. Az ÜT csak testületileg jogosult dönteni:
a) 	kollektív munkaügyi vita kezdeményezéséről,
b) 	munkaügyi jogvita kezdeményezéséről,
c) 	békéltetés, közvetítés vagy döntőbíráskodás igénybevételéről illetve az ezekben közreműködő független személyek elfogadásáról.
 
    Az ÜT jogosult kijelölni:
· kollektív munkaügyi vita esetén az egyeztetőbizottságban,
· munkaügyi jogvita esetén a békéltetésben részt vevő képviselőit.
 






5. Az ÜT tagjainak és tisztségviselőinek jogai és kötelességei
 
5.1. Az ÜT tagok jogai 
 
5.1.1. A tag joga, hogy a tanács ülésein véleményét kifejtse, javaslatokat tegyen a munkatervre, rendkívüli napirendi pontra, és részt vegyen a döntések, határozatok meghozatalában. 
 
5.1.2. Joga van arra, hogy a többségi döntéstől eltérő álláspontjának jegyzőkönyvben történő rögzítését kérje. 
 
5.1.3. A tag, az ok megjelölésével kérheti a testület összehívását, illetve az általa fontosnak ítélt kérdés napirendre tűzését. 
 
5.1.4. Az ÜT tagja megismerheti mindazokat az információkat, amelyeket az Mt. és az Üzemi Megállapodás a tanács számára biztosít. A tagnak korlátlan betekintési joga van az ÜT dokumentumaiba, anyagaiba, beleértve a munkáltatótól kapott írásos előterjesztéseket, tájékoztató anyagokat is.
 
5.1.5. A tag joga, hogy az Üzemi Megállapodásban meghatározott módon betekintsen a munkáltató nyilvántartásaiba és tőle információkat kérjen.
 
5.1.6. A tagnak joga van arra, hogy jogszabály, Ügyrend vagy az Üzemi Megállapodás előírásainak megsértése esetén az ügy kivizsgálását kezdeményezze az Üzemi Tanácsnál.

5.2. Az ÜT tagok kötelességei
 
5.2.1. Az ÜT tagjának joga és kötelessége a munkavállalók véleményéről tájékozódni, azt a testület ülésén képviselni. A tanács határozatairól, tevékenységéről tájékoztatni a munkavállalókat.
 
5.2.2. A tanács ülésein rendszeresen részt venni, akadályoztatása esetén távolmaradását - legalább 3 munkanappal - írásban (e-mail) bejelenteni. A vállalt feladatokat, megbízatásokat végrehajtani.
 
5.2.3. A tudomására jutott információkat a jogszabályokban, megállapodásokban előírtaknak megfelelően kezelni és úgy felhasználni, hogy ezzel ne sértsen személyiségi jogokat vagy a munkáltató jogos gazdasági érdekeit.
 
5.2.4. Tájékoztatni az ÜT-t vagy annak elnökét, ha körülményeiben olyan változás következik be, amely korlátozza a tanács munkájában a részvételét, illetve összeférhetetlen a tagsággal, így, ha:

	a) az Mt. 238. § (2) bekezdése szerint nem lenne tagnak megválasztható, vagy
b) sztrájkban vesz részt,
	c) a munkáltató vezetőjének közeli hozzátartozójává válik.

Az Üzemi Tanács tagjának a tagságával kapcsolatos jogai szünetelnek, ha ideiglenesen, 6 hónapot meg nem haladóan válik jogosulttá munkáltatói jogkör gyakorlására.

5.3. Az ÜT elnökének (helyettesének/helyetteseinek) jogai és kötelességei
 
5.3.1. Az elnök joga a testület ülései között a tanács nevében eljárni, a munkáltatótól tájékoztatást kérni, a munkáltató, a munkavállalók és a szakszervezet részére tájékoztatást adni a jogszabályban rögzített körben, valamint az ÜT határozataiban foglaltak végrehajtása iránt intézkedni.
 
5.3.2. Az elnök kötelessége a tanács törvényes és az Ügyrendben meghatározott szabályok szerinti működtetése, tevékenységének szervezése és koordinálása.
 
5.3.3. Az elnök jogosult az ÜT adminisztrátorával az elvégzendő feladatokat meghatározni.
 
5.3.4. Az elnök jogosult a dologi keret alapján az ÜT rendelkezésére álló pénzügyi eszközök felhasználására javaslatot tenni. 
 
5.3.5. Az elnök köteles a tanácsot rendszeresen, munkaterv szerint összehívni és ülésein elnökölni. Felelős a napirendek és az ülés megfelelő előkészítéséért és gondoskodik az ülések dokumentálásáról.
 
5.3.6. Az elnök gondoskodik a határozatoknak, állásfoglalásoknak az illetékesekhez történő időbeni eljuttatásáról.
 
5.3.7. Az elnök kötelessége a tanács információs és képzési rendszerének megszervezése, működtetése.
 

6. Az ÜT képviselete és kapcsolatai
 
6.1. A képviselet általános szabályai
 
6.1.1. Az ÜT általános képviseletét az elnök, távollétében az általa megbízott elnökhelyettes látja el.
 
6.1.2. A tanács meghatározott munkaterületeken (a Szenátus és az egyetem bizottságaiban, tanácsaiban) állandó jelleggel egyes tagjait is felhatalmazhatja az ÜT képviseletével. Egyedi ügyekben az elnök is adhat eseti, vagy meghatározott időszakra szóló képviseleti megbízást a tagoknak. 
A felhatalmazásról az együttműködő partnereket értesíteni kell. 
 
6.1.3. Az elnök és a tagok felhatalmazása nem terjedhet ki az ÜT döntési, illetve közös döntési jogainak gyakorlására. 
 
6.2. Az ÜT kapcsolata a munkáltatóval 
 
6.2.1. A munkáltatóval történő együttműködés tartalmát és formáit az Üzemi Megállapodás szabályozza. 
 
6.3. Az ÜT kapcsolata a reprezentatív szakszervezetekkel 
 
6.3.1. Az ÜT és a reprezentatív szakszervezetek kapcsolatrendszerét a szakszervezetekkel kötött "Együttműködési megállapodás" szabályozza.
 
6.4. Az ÜT kapcsolata az egyetem munkavállalóival
 
6.4.1. Az ÜT tevékenységéről, döntéseiről és állásfoglalásairól rendszeresen, de legalább félévente tájékoztatja a munkavállalókat, azokat honlapján elérhetővé teszi. (Mt. 262. § (4) bekezdése)
 
6.4.2. Az ÜT döntése, illetve álláspontjának kialakítása előtt minden esetben tájékozódik a munkavállalók, illetve azok érintett csoportjainak véleményéről az alábbiakban felsorolt jogainak gyakorlásakor:
· a jóléti célú pénzeszközök felhasználásának elvei, 
· a jóléti jellegű intézmények hasznosítása, 
· a munkavállalók nagyobb csoportját érintő munkáltatói intézkedés véleményezése és a munkáltatóval folytatott konzultáció esetén, 
· új munkaszervezési módszerek és teljesítménykövetelmények bevezetésének véleményezésekor,
· amennyiben az Üzemi Megállapodás munkaviszonyra vonatkozó szabályokat tartalmaz.

6.4.3. Az ÜT gondoskodik arról (belső posta, e-mail), hogy a munkavállalók észrevételeiket, javaslataikat, panaszaikat, sérelmeiket megfelelő módon és rövid időn belül el tudják juttatni a tanácshoz. Ennek módjáról, formáiról tájékoztatja a munkavállalókat.


7. Az Üzemi Tanácsra vonatkozó további szabályok

7.1. Az ÜT magatartása sztrájk esetén 
 
7.1.1. Az ÜT sztrájkot nem szervezhet, a sztrájkkal kapcsolatban semleges magatartást köteles tanúsítani, azt nem ellenezheti és nem támogathatja. 


7.1.2. Az ÜT tagja, ha részt vesz a sztrájkban, ezt köteles az ÜT elnöknek bejelenteni, és a sztrájkban való részvétel idejére szünetel a Üzemi Tanácsi megbízatása. 
 
7.1.3. Ha az ÜT tagok több mint egyharmada részt vesz a sztrájkban, akkor az ÜT működését erre az időszakra fel kell függeszteni. 
 

8. Záró rendelkezések

8.1. Az Ügyrend mellékletét képezi „Az Üzemi Tanács tagjai”

8.2. Az Ügyrendet az ÜT honlapján közzéteszi. A honlapra való feltöltést követően a munkavállalókat körlevélben (e-mail) tájékoztatja az Ügyrend elérhetőségéről. 


A Pannon Egyetem Üzemi Tanácsa az Ügyrendjét a jelen formában 2023. október 10-i ülésén elfogadta. 

                                                         Dr. Mihálykó Lajos Csaba
                                                          az Üzemi Tanács elnöke

